Mikulec, Roman, minister vnútra SR (2022-03-18):
Ďakujem pekne za slovo, pán predsedajúci. Vážený pán predsedajúci, vážené dámy poslankyne, vážení páni poslanci, súčasná situácia na Ukrajine a s tým súvisiaci hromadný prílev osôb ohrozených vojnovým konfliktom sa denne dotýkajú aj Slovenska. Základné potreby týchto ľudí prechádzajú celým spektrom právnych úprav jednotlivých oblastí života. V snahe uľahčiť im pobyt na našom území hoci len dočasne sa predkladá súbor noviel viacerých zákonov, ktoré túto problematiku upravujú. Invázia ruských vojsk na územie Ukrajiny si vyžaduje tiež zmeny v niektorých zákonoch v pôsobnosti ministerstva obrany. V oblasti azylového a cudzineckého práva sa rieši najmä poskytovanie príspevku za ubytovanie odídenca, kde sa tiež rozširuje okruh oprávnených osôb o právnické osoby, ktoré nie sú podnikateľmi. Zároveň sa presúva pôsobnosť pri poskytovaní príspevku z ministerstva financií na ministerstvo vnútra. Na úseku pobytovej agendy sa predlžuje platnosť udelených pobytov, ktorá by inak skončila počas mimoriadnej situácie. Vzhľadom na vyťaženosť policajných útvarov a po dohode so zástupcami samosprávy bude zmenu adresy svojho pobytu odídenec hlásiť na obci alebo mestskej časti. Štátni príslušníci tretích krajín prichádzajúci najmä z Ukrajiny, ktorí však nie sú občanmi Ukrajiny, budú môcť po vstupe na naše územie požiadať o dobrovoľný návrat do domovskej krajiny, čím sa urýchli repatriácia osôb, ktoré nemajú nárok na poskytnutie dočasného útočiska, z nášho územia. V oblasti zdravotníctva sa presúva uhrádzanie zdravotnej starostlivosti odídencom z ministerstva vnútra na ministerstvo zdravotníctva. Upravuje sa poskytovanie zdravotnej starostlivosti odídencovi a s tým súvisiace úkony Národného centra zdravotníckych informácií. Rozširuje sa okruh subjektov, ktorým je držiteľ povolenia na veľkodistribúciu liekov povinný dodávať humánny liek, o medzinárodné humanitárne organizácie poskytujúce humanitárnu pomoc a taktiež možnosť povoliť im vývoz humánnych liekov zaradených v zozname kategorizovaných liekov do postihnutých oblastí Ukrajiny. Upravuje sa možnosť vykonávať dočasnú odbornú stáž vo všetkých zdravotníckych povolaniach a zjednodušuje sa prístup k výkonu zdravotníckeho povolania pre záujemcov vykonávajúcich zdravotnícke povolanie v rámci Európskej únie. Poskytovateľovi záchrannej zdravotnej služby sa ukladá povinnosť zabezpečiť aj poskytovanie inej ako neodkladnej zdravotnej starostlivosti, ak mu bolo uložené opatrenie hospodárskej mobilizácie. V pracovnoprávnej oblasti a v sociálnej oblasti sa rieši problematika preukázania bezúhonnosti občanov Ukrajiny počas mimoriadnej situácie pri výkone práce vo verejnom záujme a v postavení pedagogického zamestnanca a zjednodušujú sa opatrenia na trhu práce vo vzťahu k občanom Ukrajiny. Prerušuje sa povinné sociálne poistenie občanov Ukrajiny, ktorí sú povinne nemocensky poistení, avšak zdržiavajú sa na území Ukrajiny z dôvodu výkonu služby v armáde. V súvislosti s migráciou z Ukrajiny sa rozširuje okruh prijímateľov sociálnych služieb, ktorí nespĺňajú podmienky podľa platnej právnej úpravy. Úpravou zákona o peňažných príspevkoch na kompenzáciu ťažkého zdravotného postihnutia a zákona o pomoci v hmotnej núdzi sa zabráni negatívnemu dopadu príspevku za ubytovanie na príspevky, ktoré sa poskytujú podľa týchto zákonov. Návrhom zákona sa v súvislosti so situáciou na Ukrajine odpúšťajú niektoré dane a poplatky. Ide napríklad o dane za ubytovanie, za psa a poplatok za komunálne odpady, úhrady mýta za vozidlá prevážajúce humanitárnu pomoc a odídencov alebo úhrady diaľničnej známky pre vozidlá registrované na Ukrajine. V oblasti cestovného ruchu sa upravuje schéma poskytovania príspevku za ubytovanie odídenca podnikateľským subjektom, ktorá bude v gescii ministerstva dopravy. Na úseku hospodárskej mobilizácie sa umožní vykonať opatrenia hospodárskej mobilizácie na zabezpečenie zdravotnej starostlivosti pre obyvateľstvo z dôvodu vojnového konfliktu na území iného štátu. V zákone o ozbrojených silách sa navrhuje, aby vláda pri riadení ozbrojených síl schvaľovala návrh na určenie ozbrojených síl, ktoré majú plniť úlohy NATO na území Slovenskej republiky. Taktiež sa rozširuje možnosť určiť jednotky ozbrojených síl na území Slovenskej republiky do pôsobnosti príslušného veliteľa NATO. V rámci štátnej služby profesionálnych vojakov sa upravujú lehoty v oblasti štátnozamestnaneckých vzťahov vojakov v súvislosti s krízovou situáciou. Novelizuje sa tiež zákon o ochrane osobných údajov, čím sa vytvára zákonný podklad na poskytovanie osobných údajov našimi orgánmi do zahraničia. Pôjde najmä o poskytovanie osobných údajov diplomatickej misii alebo konzulárnemu úradu iného štátu, napríklad pri zabezpečení repatriácie. Vážený pán predsedajúci, vážené dámy, vážení páni, záverom si vás dovoľujem požiadať o podporu predloženého návrhu zákona. Ďakujem pekne.